Mamlakat 1948 yildan buyon kuzatilgan eng yomon iqtisodiy inqirozni boshdan kechirmoqda. Foto: AP Shri-Lanka prezidenti Gotabaya Rajapaksa keskin iqtisodiy vaziyat sababli o‘tkazilgan norozilik namoyishlari ortidan mamlakatda favqulodda holat rejimi joriy etilganini e’lon qildi. Bu haqda Adaderana xabar berdi. 31 mart kuni prezident qarorgohi yonida to‘plangan namoyishchilar prezidentning iste’fosini talab qildi. Norozilik namoyishi vaqtida sodir bo‘lgan to‘qnashuvlar oqibatida 37 kishi jarohatlandi. Ma’lumotlarga ko‘ra, Shri-Lanka 1948 yildan buyon kuzatilgan eng yomon iqtisodiy inqirozni boshdan kechirmoqda. Mamlakatga keladigan turistlar soni keskin kamaygani sababli kelib chiqqan xorijiy valuta taqchilligi inqirozga sabab bo‘ldi. Mamlakat yetarli miqdorda yonilg‘i sotib ololmayapti. Shri-Lankaning ko‘plab hududlarida sutkasiga 13 soatgacha elektr energiyasi berilmayapti.